erhwenkuo/poetry-chinese-zhtw huggingface dataset:
小重山
作者：沈晦（宋）

湖上秋來蓮蕩空。年華都付與，木芙蓉。採菱舟子兩相逢。雙媚靨，一笑與誰濃。斜日落溟濛。鴛鴦飛起處，水無蹤。望湖樓上兩三峰。人不見，林外數聲鍾。
點絳唇
作者：郭章（宋）

翠柏丹崖，碧雲深鎖神仙府。勢盤龍虎。樓觀雄中土。我欲停時，又恐斜陽暮。黃塵路。客懷良苦。滿目西山雨。
酹江月・念奴嬌
作者：胡世將（宋）

神州沈陸，問誰是、一範一韓人物。北望長安應不見，拋卻關西半壁。塞馬晨嘶，胡笳夕引，贏得頭如雪。三秦往事，只數漢家三傑。試看百二山河，奈君門萬里，六師不發。閫外何人回首處，鐵騎千群都滅。拜將臺敧，懷賢閣杳，空指衝冠發。闌干拍遍，獨對中天明月。
蝶戀花
作者：趙鼎（宋）

一朵江梅春帶雪。玉軟雲嬌，姑射肌膚潔。照影凌波微步怯。暗香浮動黃昏月。謾道廣平心似鐵。詞賦風流，不盡愁千結。望斷江南音信絕。隴頭行客空情切。
蝶戀花
作者：趙鼎（宋）

盡日東風吹綠樹。向晚輕寒，數點催花雨。年少淒涼天付與。更堪春思縈離緒。臨水高樓攜酒處。曾倚哀弦，歌斷黃金縷。樓下水流何處去。憑欄目送蒼煙暮。
虞美人
作者：趙鼎（宋）

魂消目斷關山路。曾送雕鞍去。而今留滯古陪京。還是一尊芳酒、送君行。吾廬好在條山曲。三徑應蕪沒。誅茅為我補東籬。會待新春殘臘、也來歸。
怨春風・一斛珠
作者：趙鼎（宋）

寶鑑菱花瑩。孤鸞慵照影。魚書蝶夢兩浮沉，恨恨恨。結盡丁香，瘦如楊柳，雨疏雲冷。宿醉厭厭病。羅巾空淚粉。欲將遠意託湘弦，悶悶悶。香絮悠悠，畫簾悄悄，日長春困。
點絳唇
作者：趙鼎（宋）

香冷金爐，夢迴鴛帳餘香嫩。更無人問。一枕江南恨。消瘦休文，頓覺春衫褪。清明近。杏花吹盡。薄暮東風緊。
人月圓
作者：趙鼎（宋）

連環寶瑟深深願，結盡一生愁。人間天上，佳期勝賞，今夜中秋。雅歌妍態，嫦娥見了，應羨風流。芳尊美酒，年年歲歲，月滿高樓。
河傳
作者：趙鼎（宋）

年年桃李。渺關河一夢，飛花空委。鴻去燕來，錦字參差難寄。斂雙眉、山對起。嬌波淚落妝如洗。獨倚高樓，日日春風裡。江水際。天色無情，似送離懷千里。
燕歸梁
作者：趙鼎（宋）

綽約彤霞降紫霄。是仙子風標。湘裙明佩響瓊瑤。散馥郁、暗香飄。小春十月寒猶淺，妝粉弄梅梢。秦樓風月待吹簫。舞雙鶴、醉蟠桃。
減字木蘭花
作者：趙鼎（宋）

筆端紅翠。造化工夫春有意。雲夢涵胸。好去蓬山十二重。天街追騎。催喚謫仙泥樣醉。電掃雲空。百斛明珠咳唾中。
好事近
作者：趙鼎（宋）

蘭燭畫堂深，歌吹已終瑤席。碾破密雲金縷，送蓬萊歸客。看看宣詔未央宮，草詔侍宸極。拜賜一杯甘露，泛天邊春色。
賀聖朝
作者：趙鼎（宋）

斷霞收盡黃昏雨。滴梧桐疏樹。簾櫳不卷夜沈沈，鎖一庭風露。天涯人遠，心期夢悄，苦長宵難度。知他窗外促織兒，有許多言語。
烏夜啼
作者：趙鼎（宋）

簷花點滴秋清。寸心驚。香斷一爐瀋水、一燈青。涼宵永。孤衾冷。夢難成。葉葉高梧敲恨、送殘更。
浣溪沙
作者：趙鼎（宋）

豔豔春嬌入眼波。勸人金盞緩聲歌。不禁粉淚搵香羅。暮雨朝雲相見少，落花流水別離多。寸腸爭奈此情何。
畫堂春
作者：趙鼎（宋）

空籠簾影隔垂楊。夢迴芳草池塘。杏花枝上蝶雙雙。春晝初長。強理雲鬟臨照，暗彈粉淚沾裳。自憐容豔惜流光。無限思量。
浪淘沙
作者：趙鼎（宋）

歸計信悠悠。歸去誰留。夢隨江水繞沙洲。沙上孤鴻猶笑我，萍梗飄流。與世且沈浮。要便歸休。一杯消盡一生愁。儻有人來閒論事，我會搖頭。
水調歌頭
作者：趙鼎（宋）

屋下疏流水，屋上列青山。先生跨鶴何處，窈窕白雲間。採藥當年三徑，只有長松綠竹，霜吹晚蕭然。舉酒高臺上，彷佛揖群仙。轉銀漢，飛寶鑑，溢清寒。金波萬頃不動，人在玉壺寬。我唱君須起舞，要把嫦娥留住，相送一杯殘。醉矣拂衣去，一笑渺人寰。
雙翠羽
作者：趙鼎（宋）

小園曲徑，度疏林深處，幽蘭微馥。竹塢無人雙翠羽，飛觸珊珊寒玉。更欲題詩，晚來孤興，卻恐傷幽獨。不如花下，一尊芳酒相屬。慨念故國風流，楊花春夢短，黃粱初熟。卷白千觴須勸我，洗此胸中榮辱。醉揖南山，一聲清嘯，休把離騷讀。遲留歸去，月明猶掛喬木。
河傳
作者：趙鼎（宋）

秋光向晚。嘆羈遊坐見。年華將換。一紙素書，擬託南來徵雁。奈雪深、天更遠。東窗皓月今宵滿。淺酌芳尊，暫倩嫦娥伴。應念夜長，旅枕孤衾不暖。便莫教、清影轉。
滿江紅
作者：趙鼎（宋）

慘結秋陰，西風送、霏霏雨溼。悽望眼、徵鴻幾字，暮投沙磧。試問鄉關何處是，水雲浩蕩迷南北。但一抹、寒青有無中，遙山色。天涯路，江上客。腸欲斷，頭應白。空搔首興歡，暮年離拆。須通道消憂除是酒，奈酒行有盡情無極。便挽取、長江入尊罍，澆胸臆。
鷓鴣天
作者：趙鼎（宋）

客路那知歲序移。忽驚春到小桃枝。天涯海角悲涼地，記得當年全盛時。花弄影，月流輝。水精宮殿五雲飛。分明一覺華胥夢，回首東風淚滿衣。
浣溪沙
作者：趙鼎（宋）

惜別懷歸老不禁。一年春事柳陰陰。日下長安何處是，碧雲深。已恨梅花疏遠信，休傳桃葉怨遺音。一醉東風分首去，兩驚心。
如夢令
作者：趙鼎（宋）

煙雨滿江風細。江上危樓獨倚。歌罷楚雲空，樓下依前流水。迢遞。迢遞。目送孤鴻千里。
好事近
作者：趙鼎（宋）

楊柳曲江頭，曾記彩舟良夕。一枕楚臺殘夢，似行雲無跡。青山迢遞水悠悠，何處問訊息。還是一年春暮，倚東風獨立。
點絳唇
作者：趙鼎（宋）

惜別傷離，此生此念無重數。故人何處。還送春歸去。美酒一杯，誰解歌金縷。無情緒。淡煙疏雨。花落空庭暮。
相思令・相思兒令
作者：趙鼎（宋）

歸去來。歸去來。昨夜東風吹夢迴。家山安在哉。酒一杯。復一杯。準擬愁懷待酒開。愁多腸九回。
望海潮
作者：趙鼎（宋）

雙峰遙促，回波奔注，茫茫濺雨飛沙。霜凜劍戈，風生陣馬，如聞萬鼓齊撾。兒戲笑夫差。漫水犀強弩，一戰魚蝦。依舊群龍，怒卷銀漢下天涯。雷驅電熾雄誇。似雲垂鵬背，雪噴鯨牙。須臾變滅，天容水色，瓊田萬頃無瑕。俗眼但驚嗟。試望中彷佛，三島煙霞。舊隱依然，幾時歸去泛靈槎。
花心動
作者：趙鼎（宋）

江月初升，聽悲風、蕭瑟滿山零葉。夜久酒闌，火冷燈青，奈此愁懷千結。綠琴三嘆朱弦絕，與誰唱、陽春白雪。但遐想、窮年坐對，斷編遺冊。西北攙槍未滅。千萬鄉關，夢遙吳越。慨念少年，橫槊風流，醉瞻海涵天闊。老來身世疏篷底，忍憔悴、看人顏色。更何似、歸與枕流漱石。
洞仙歌
作者：趙鼎（宋）

空山雨過，月色浮新釀。把盞無人共心賞。漫悲吟、獨自拈斷霜須，還就寢、秋入孤衾漸爽。可憐窗外竹，不怕西風，一夜瀟瀟弄疏響。奈此九迴腸，萬斛清愁，人何處、邈如天樣。縱隴水、秦雲阻歸音，便不許時閒，夢中尋訪。
烏夜啼
作者：趙鼎（宋）

雨餘風露悽然。月流天。還是年時今夜、照關山。收別淚。持杯起。問嬋娟。問我扁舟流蕩、幾時還。
滿庭芳
作者：趙鼎（宋）

靡靡流光，悽悽風露，小園草木初凋。杳然塵影，爽氣界天高。愛此佳名重九，隨宜對、秋菊持醪。登臨處，哀蟬斷響，燕雁度雲霄。閒謠。情緬邈，相尋萬化，人世徒勞。念胸中百慮，何物能消。欲致頹齡不老，和金莖、一醉陶陶。君休問，千年事往，聊與永今朝。
好事近
作者：趙鼎（宋）

春色遍天涯，寒谷未知訊息。且共一尊芳酒，看東風飛雪。太平遺老洞霄翁，相對兩華髮。一任醉魂飛去，訪瓊瑤宮闕。
好事近
作者：趙鼎（宋）

羈旅轉飛蓬，投老未知休息。卻念故園春事，舞殘紅飛雪。危樓高處望天涯，雲海寄窮髮。只有舊時涼月，照清伊雙闕。
好事近
作者：趙鼎（宋）

一炷鼻端香，方寸浪平風息。汲取玉池春水，點紅爐微雪。年來都以酒相妨，進退只毫髮。卻道醉鄉深處，是三山神闕。
好事近
作者：趙鼎（宋）

煙霧鎖青冥，直上九關一息。姑射有人相挽，瑩肌膚冰雪。騎鯨卻下大荒來，天風亂吹髮。慨念故人非是，漫塵埃城闕。
少年遊
作者：趙鼎（宋）

三月正當三十日，愁殺醉吟翁。可奈青春，太無情甚，歸去苦匆匆。共君今夜不須睡，尊酒且從容。說與樓頭，打鐘人道，休打五更鐘。
賀聖朝
作者：趙鼎（宋）

花光燭影春容媚。香生和氣。紛紛兒女拜翁前，勸犀尊金醴。凌煙圖畫，王侯富貴，非翁雅意。願翁早早乞身歸，對青山沈醉。
賀聖朝
作者：趙鼎（宋）

徵鞍南去天涯路。青山無數。更堪月下子規啼，向深山深處。悽然推枕，難尋新夢，忍聽伊言語。更闌人靜一聲聲，道不如歸去。
醉蓬萊
作者：趙鼎（宋）

破新正春到，五葉堯蓂，弄芳初秀。翦綵然膏，燦華筵如晝。家慶圖中，老萊堂上，竟祝翁遐壽。喜氣歡容，光生玉斝，香霏金獸。誰會高情，淡然聲利，一笑塵寰，萬緣何有。解組歸來，訪漁樵朋友。華髮蒼顏，任從老去，但此情依舊。歲歲年年，花前月下，一尊芳酒。
小重山
作者：趙鼎（宋）

漠漠晴霓和雨收。長波千萬裡，拍天流。雲帆煙棹去悠悠。西風裡，歸興滿滄州。謾道醉忘憂。蕩高懷遠恨，更悲秋。一眉山色為誰愁。黃昏也，獨自倚危樓。
惜雙雙・惜分飛
作者：趙鼎（宋）

度隴信音誰與寄。腸斷江南千里。深雪前村裡。一枝昨夜傳芳意。冷蕊暗香空旖旎。也應是、春來憔悴。風度將誰比。憶曾插向香羅□。
西江月
作者：趙鼎（宋）

世態浮雲易變，時光飛箭難留。五年重見海東頭。只有交情似舊。未盡別來深意，難堪老去離愁。青山迢遞水悠悠。明日扁舟病酒。
行香子
作者：趙鼎（宋）

草色芊綿。雨點闌斑。糝飛花、還是春殘。天涯萬里，海上三年。試倚危樓，將遠恨，捲簾看。舉頭見日，不見長安。謾凝眸、老淚悽然。山禽飛去，榕葉生寒。到黃昏也，獨自個，尚憑闌。
醉桃園・桃源憶故人
作者：趙鼎（宋）

青春不與花為主。花正開時春暮。花下醉眠休訴。看取春歸去。鶯愁蝶怨春知否。欲問春歸何處。只有一尊芳醑。留得青春住。
浪淘沙
作者：趙鼎（宋）

霜露日淒涼。北雁南翔。驚風吹起不成行。弔影蒼波何限恨，日暮天長。為爾惜流光。還是重陽。故人何處艤危牆。寄我相思千點淚，直過瀟湘。
浪淘沙
作者：趙鼎（宋）

玉宇洗秋晴。涼月亭亭。夢迴孤枕瑣窗明。何處飛來三弄笛，風露悽清。曾看玉纖橫。苦愛新聲。由來百慮為愁生。此夜曲中聞折柳，都是離情。
青玉案
作者：蔣璨（宋）

三年枕上吳中路。遣黃耳、隨君去。欲過鬆江呼小渡。莫驚鷗鷺，四橋都是，老子經行處。輞川圖上看春暮。長憶高人右丞句。作個歸期天未許。春衫猶是，小蠻針線，曾溼西湖雨。
漢宮春
作者：李邴（宋）

瀟灑江梅，向竹梢疏處，橫兩三枝。東君也不愛惜，雪壓霜欺。無情燕子，怕春寒、輕失花期。卻是有，年年塞雁，歸來曾見開時。清淺小溪如練，問玉堂何似，茅舍疏籬。傷心故人去後，冷落新詩。微雲淡月，對江天、分付他誰。空自憶，清香未減，風流不在人知。
洞仙歌
作者：李邴（宋）

一團嬌軟，是將春揉做，撩亂隨風到何處。自長亭、人去後，菸草萋迷，歸來了、裝點離愁無數。飄揚無個事，剛被縈牽，長是黃昏怕微雨。記那回，深院靜，簾幕低垂，花陰下、霎時留住。又只恐、伊家太輕狂，驀地和春，帶將歸去。
玉蝴蝶
作者：李邴（宋）

壯歲分符方面，惠風草偃，禾稼春融。報政朝天，歸去穩步鰲宮。望堯斝、九重絳闕，頒漢詔、五色芝封。湛恩濃。錦衣槐裡，重繼三公。雍容。臨歧祖帳，綺羅環列，冠蓋雲叢。滿城桃李，盡將芳意謝東風。柳煙輕、萬條離恨，花露重、千點啼紅。莫匆匆。且陪珠履，同醉金鍾。
念奴嬌
作者：李邴（宋）

素光練淨，映秋山、隱隱修眉橫綠。鳷鵲樓高天似水，碧瓦寒生銀粟。千丈斜暉，奔雲湧霧，飛過盧仝屋。更無塵氣，滿庭風碎梧竹。誰念鶴髮仙翁，當年曾共賞，紫巖飛瀑。對影三人聊痛飲，一洗離愁千斛。斗轉參橫，翩然歸去，萬里騎黃鵠。滿川霜曉，叫雲吹斷橫玉。
小衝山・小重山
作者：李邴（宋）

誰勸東風臘裡來。不知天待雪，惱江梅。東郊寒色尚徘徊。雙彩燕，飛傍鬢雲堆。玉冷曉妝臺。宜春金縷字，拂香腮。紅羅先繡踏青鞋。春猶淺，花信更須催。
木蘭花・玉樓春
作者：李邴（宋）

沈吟不語晴窗畔。小字銀鉤題欲遍。雲情散亂未成篇，花骨敧斜終帶軟。重重說盡情和怨。珍重提攜常在眼。暫時得近玉纖纖，翻羨縷金紅象管。
清平樂
作者：李邴（宋）

露花煙柳。春思濃如酒。幾陣狂風新雨後。滿地落紅鋪繡。風流何處疏狂。厭厭恨結柔腸。又是危闌獨倚，一川菸草斜陽。
滿庭芳
作者：李邴（宋）

又喜椒觴到手，寶勝裡、仍剪金花。
玉樓春
作者：李邴（宋）

一年適盡蓮花漏，翠井屠蘇沈凍酒。
滿庭芳
作者：李邴（宋）

涼風吹帽，橫槊試登高。想見徵西舊事，龍山會、賓主俱豪。
女冠子
作者：李邴（宋）

帝城三五。燈光花市盈路。天街遊處。此時方信，鳳闕都民，奢華豪富。紗籠才過處。喝道轉身，一壁小來且住。見許多、才子豔質，攜手並肩低語。東來西往誰家女。買玉梅爭戴，緩步香風度。北觀南顧。見畫燭影裡，神仙無數。引人魂似醉，不如趁早，步月歸去。這一雙情眼，怎生禁得，許多胡覷。
調笑令
作者：李邴（宋）

雙綠。淡勻拂。兩臉春融光透玉。起來卻怕東風觸。本是一團香玉。飛鸞臺上看未足。貯向阿嬌金屋。
滿庭芳
作者：向子諲（宋）

月窟蟠根，雲巖分種，絕知不是塵凡。琉璃剪葉金粟綴花繁。黃菊周旋避舍，友蘭蕙、羞殺山樊。清香遠，秋風十里，鼻觀已先參。酒闌。聽我語，平生半是，江北江南。經行處、無窮綠水青山。常被此花相惱，思共老、結屋中間。不因爾，薌林底事，遊戲到人寰。
滿庭芳
作者：向子諲（宋）

瑟瑟金風，團團玉露，巖花秀髮秋光。水邊一笑，十里得清香。疑是蕊宮仙子，新妝就、嬌額塗黃。霜天晚，妖紅麗紫，回首總堪傷。中央。孕正色，更留明月，偏照何妨。便高如蘭菊，也讓芬芳。輸與薌林居士，微吟罷、閒據胡床。須知道，天教尤物，相伴老江鄉。
驀山溪
作者：向子諲（宋）

瑤田銀海。浩色難為對。琪樹照人間，曉然是、華巖境界。萬年松徑，一帶舊峰巒，深掩覆，密遮藏，三昧興無礙。金毛獅子，打就休驚怪。片片上紅爐，且不可、將情作解。有無不道，泯絕去來今，明即暗，暗還明，只個長不昧。
驀山溪
作者：向子諲（宋）

掛冠神武。來作煙波主。千里好江山，都盡是、君恩賜與。風勾月引，催上泛宅時，酒傾玉，鱠堆雪，總道神仙侶。蓑衣箬笠，更著些兒雨。橫笛兩三聲，晚雲中、驚鷗來去。欲煩妙手，寫入散人圖，蝸角名，蠅頭利，著甚來由顧。
長相思
作者：石孝友（宋）

樹槎牙。冰交加。冷豔疏疏瘦影斜。幾枝梅花放。天一涯。語三叉。已是情多怨物華。那堪更憶家。
品令
作者：石孝友（宋）

困無力。幾度偎人，翠顰紅溼。低低問、幾時麼，道不遠、三五日。你也自家寧耐，我也自家將息。驀然地、煩惱一個病，教一個、怎知得。
點絳唇
作者：石孝友（宋）

霽景澄秋，晚風吹盡朝來雨。夕陽煙樹。萬里山光暮。一帶長川，自在流今古。人何處。月波橫素。冷浸蒹葭浦。
點絳唇
作者：石孝友（宋）

緩解羅裳，十分鴛履低腰素。冰香微度。一罅殷紅露。風折芳蓮，影落盆池去。多羞處。怕人偷覷。粉面頻回顧。
點絳唇
作者：石孝友（宋）

著意栽銀，砌成葉葉蓮花舫。醉霞搖盪。恰似凌波樣。自笑平生，鯨吸洪波量。孤心賞。不如深幌。一搦酬千想。
點絳唇
作者：石孝友（宋）

楊柳腰枝，春來尚怯銖衣重。眼波偷送。笑把花枝弄。雨帳雲屏，一枕高唐夢。春情動。殢人嬌縱。困嚲釵橫鳳。
點絳唇
作者：石孝友（宋）

醉倚危牆，望中歸思生天際。山腰渚尾。幾簇漁樵市。帆落西風，一段蘆花水。八千里。錦書欲寄。新雁曾來未。
點絳唇
作者：石孝友（宋）

日薄風遲，柳眠無力花枝妥。燕樓空鎖。好夢誰驚破。寒食清明，又等閒都過。愁無那。淚珠頻墮。灑盡相思顆。
玉樓春
作者：石孝友（宋）

小桃破盡風前萼。草草年華閒過卻。十分清瘦有誰知，一點相思無處著。書憑雁字應難託。花與淚珠相對落。萬紅千翠盡春光，若比此情猶自薄。
玉樓春
作者：石孝友（宋）

春生澤國芳菲早。樓外牆陰聞語笑。東君著意到西園，點破施朱渾未了。楚雲暮合吳天杳。天色沈沈雲擾擾。洞門深閉月輪孤，不見當時張好好。
玉樓春
作者：石孝友（宋）

風光澹沲雲容粹。點染園林添況味。花間照夜簇紅紗，柳外踏青搖彩旆。芳時不分空憔悴。抖擻愁懷賒樂事。羅衫一任涴塵泥，拼了通宵排日醉。
玉樓春
作者：石孝友（宋）

扁舟破浪鳴雙櫓。歲晚客心分萬緒。香紅漠漠落梅村，愁碧萋萋芳草渡。漢皋珮失誠相誤。楚峽雲歸無覓處。一天明月缺還圓，千里伴人來又去。
玉樓春
作者：石孝友（宋）

井花暖處新陽動。節物撩人添倥傯。寒齏冰齒暈輕澌，敗絮粟肌慳短夢。文章徹了成何用。悶撥爐灰窺飯甕。尋思已得到春時，預把五窮連夜送。
玉樓春
作者：石孝友（宋）

漢皇受禪新堯統。沼躍潛魚儀舞鳳。五雲色備觀臺書，萬世功成賢相用。江湖襟帶蠻荊控。摩撫民勞輸土貢。願傾石尉望塵心，來獻魯侯難老頌。
玉樓春
作者：石孝友（宋）

一陽不受群陰壅。殘歷行間冬破仲。雲低吹白臘寒濃，梅小綻紅春意重。湖山千里勤飛控。淑氣衝融披水凍。笑攜雨露灑民心，暗聚精神交帝夢。
玉樓春
作者：石孝友（宋）

黃鍾應律扶炎統。舜日迎長佳節用。娟娟芳意著花梢，盎盎暖香浮酒甕。壽觴喚取纖纖捧。雨歇珠簾雲繞棟。興來且伴橘中仙，歸去卻聯池上鳳。
玉樓春
作者：石孝友（宋）

臺門瑞靄光陽動。人語鼓聲沈洶洶。觀風堂迥暗香飄，卷雨樓前寒翠擁。鋒車促入承天寵。丹詔銜來須綵鳳。五絲宮線日邊長，看補巖廊龍袞縫。
西地錦
作者：石孝友（宋）

回望玉樓金闕。正水遮山隔。風兒又起，雨兒又煞，好愁人天色。兩岸荻花楓葉。爭舞紅吹白。中秋過也，重陽近也，作天涯行客。
朝中措
作者：石孝友（宋）

亂山疊疊水泠泠。南北短長亭。客路如天杳杳，歸心能地寧寧。春光荏苒花期，冷落酒伴飄零。鬢影黃邊半白，燒痕黑處重青。
阮郎歸
作者：石孝友（宋）

燭花吹盡篆煙青。長波拍枕鳴。西風吹斷雁鴻聲。離人夢暗驚。鄉思動，旅愁生。誰知此夜情。亂山重疊擁孤城。空江月自明。
滿江紅
作者：石孝友（宋）

雁陣驚寒，故喚起、離愁萬斛。因追念、鏡鸞易破，鳳弦難續。詩句已憑紅葉去，夢魂未斷黃粱熟。嘆浪萍、風梗又天涯，成幽獨。歸來引，相思曲。塵滿把，淚盈掬。對長天遠水，落霞孤騖。立盡西風無好意，遙山也學雙眉蹙。恨草根、不逐鬢根摧，秋更綠。
浪淘沙
作者：石孝友（宋）

好恨這風兒。催俺分離。船兒吹得去如飛。因甚眉兒吹不展，叵耐風兒。不是這船兒。載起相思。船兒若念我孤恓。載取人人篷底睡，感謝風兒。
勝勝慢・聲聲慢
作者：石孝友（宋）

花前月下，好景良辰，廝守日許多時。正美之間，何事便有輕離。無端珠淚暗簌，染征衫、點點紅滋。最苦是、□殷勤密約，做造相思。咿啞櫓聲離岸，魂斷處，高城隱隱天涯。萬水千山，一去定失花期。東君鬥來無賴，散春紅、點破梅枝。病成也，到而今、著個甚醫。
憶秦娥
作者：石孝友（宋）

秦樓月。秦娥本是秦宮客。秦宮客。夢雲風韻，借仙標格。相從無計不如休，如今去也空相憶。空相憶。尊前歡笑，夢中尋覓。
菩薩蠻
作者：石孝友（宋）

酒濃花豔秋波滑。舞餘腰素花枝活。相見又還休。不禁歸去愁。醉衾成獨擁。月冷知霜重。早是夢難成。梅花腸斷聲。
菩薩蠻
作者：石孝友（宋）

雪香白盡江南隴。暖風綠到池塘夢。疊影上簷明。夜潮春水生。踏青何處去。楊柳橋邊路。不見浣花人。汀洲空白蘋。
菩薩蠻
作者：石孝友（宋）

花銷玉瘦斜平薄。舞衣寬盡腰如削。困甚不勝嬌。烏雲橫鬢翹。雙蛾顰淺黛。鸞鏡愁空對。羅袖晚香寒。淚珠和粉彈。
惜奴嬌
作者：石孝友（宋）

我已多情，更撞著、多情底你。把一心、十分向你。盡他們，劣心腸、偏有你。共你。風了人、只為個你。宿世冤家，百忙裡、方知你。沒前程、阿誰似你。壞卻才名，到如今、都因你。是你。我也沒、星兒恨你。
惜奴嬌
作者：石孝友（宋）

合下相逢，算鬼病、須沾惹。閒深裡、做場話霸。負我看承，枉駝我、許多時價。冤家。你教我、如何割捨。苦苦孜孜，獨自個、空嗟呀。使心腸、捉他不下。你試思量，亮從前、說風話。冤家。休直待，教人咒罵。
江城子
作者：石孝友（宋）

青青楊柳水邊橋。水迢迢。柳搖搖。緩引離觴，頻駐木蘭橈。我是行人君是客，俱有恨，總無聊。冰澌波暖數瓊瑤。舞情飆。拂春潮。一片別魂，銷盡遣誰招。不似嚴陽山上雪，魂易盡，雪難消。
江城子
作者：石孝友（宋）

相逢執手也踟躕。立斯須。話區區。借問來時，曾見那人無。忍淚啼痕香不減，雖少別，忍輕辜。霜風搖落歲將徂。景凋疏。恨縈紆。過盡行雲，我在與誰居。一掬歸心飛不去，層浪疊，片蟾孤。
如夢令
作者：石孝友（宋）

照水粉梅開盡。春殘峭寒猶甚。秋氣著人衣，斗帳玉兒生暈。那更。那更。簾外月斜風橫。
如夢令
作者：石孝友（宋）

風獵亂香如掃。又是粉梅開了。庭戶鎖殘寒，夢斷池塘春草。情悄。情悄。簾外數聲啼鳥。
如夢令
作者：石孝友（宋）

折寄隴頭春信。香淺綠柔紅嫩。插向鬢雲邊，添得幾多風韻。但問。但問。管與玉容相稱。
亭前柳
作者：石孝友（宋）

有件俥遮，算好事、大家都知。被新冤家矍索後，沒別底，似別底也難為。識盡千千並萬萬，那得恁、海底猴兒。這百十錢，一個潑性命，不分付、待分付與誰。
好事近
作者：石孝友（宋）

幸自得人情，只是有些脾鱉。引殺俺時直甚，損我兒陰德。情知守定沒乾休，乾休冤俺急。今夜這回除是，有翅兒飛得。
夜行船
作者：石孝友（宋）

昨日特承傳誨。欲相見、奈何無計。這場煩惱捻著嚎，曉夜價、求天祝地。教俺兩下不存濟。你莫卻、信人調戲。若還真個肯收心，廝守著、快活一世。
夜行船
作者：石孝友（宋）

漏水迢迢清夜。露華濃、洞房寒乍。愁人早是不成眠，奈無端、月窺窗罅。心心念念都綠那。被相思、悶損人也。冤家你若不知人，這歡娛、自今權罷。
茶瓶兒
作者：石孝友（宋）

相對盈盈一水。多聲價、開名得字。剛能見也還拋棄。負了萬紅千翠。留無計。來無計。□□□、成何況味。而今若沒些兒事。卻枉了、做人一世。
西江月
作者：石孝友（宋）

拽盡風流露布，築成煩惱根基。早知恁地淺情時。枉了教人恁地。惜你十分撋就，把人一味禁持。這回斷了更相思。比似人間沒你。
望海潮
作者：石孝友（宋）

雲龍雙輔，匣龍雙起，當年楚尾吳頭。借月命卿，占星分使，來寬俗瘵君憂。繡指屈儒流。□暫輟北闕，小試南州。協奏薰風，霈為霖雨歲登秋。春工點綴芳柔。正梅凝笑臉，柳弄青眸。柏葉薦觴，椒花載頌，休辭秉燭嬉遊。乃眷在宸旒。更德標銀管，名覆金甌。共看朝天露穩，歸拜富民侯。
清平樂
作者：石孝友（宋）

惱花風雨。斷送春將暮。底死留春春不住。那更送春歸去。今朝且賦歸與。明年春滿皇都。共泛桃花錦浪，與君同醉西湖。
清平樂
作者：石孝友（宋）

天涯重九。獨對黃花酒。醉拈黃花和淚嗅。憶得去年攜手。去年同醉流霞。醉中折盡黃花。還是黃花時候，去年人在天涯。
清平樂
作者：石孝友（宋）

見時憐惜。不見時思憶。花柳光陰都瞬息。□把光陰虛擲。才郎妾貌相當。有些似欠商量。看你忔憎模樣，更須著我心腸。
清平樂
作者：石孝友（宋）

醉紅宿翠。髻嚲烏雲墜。管是夜來不得睡。那更今朝早起。春風滿搦腰枝。階前小立多時。恰恨一番雨過，想應溼透鞋兒。
清平樂
作者：石孝友（宋）

山明水嫩。瀟灑桐廬郡。極目風煙無限景。說也如何得盡。自憐俗狀塵容。幾年斷梗飄蓬。借使嚴陵知道，祗應笑問東風。
清平樂
作者：石孝友（宋）

霽光搖目。春入郊原綠。殘雪壓枝堆爛玉。時聞枝間蔌蔌。瘦藤細履平沙。醉中一任欹斜。落日數聲啼鳥，香風滿路梅花。
一翦梅
作者：石孝友（宋）

萍水相逢無定居。同在他鄉，又問征途。離歌聲裡客心孤。花盡園林，水滿江湖。煙樹微茫帶岸蒲。何處長沙，何處洪都。要知安穩到家無。千里徵鴻，一紙來書。
浣溪沙
作者：石孝友（宋）

宿醉離愁慢髻鬟。綠殘紅豆憶前歡。錦江春水寄書難。紅袖時籠金鴨暖，小樓吹徹玉笙寒。為誰和淚倚闌干。
浣溪沙
作者：石孝友（宋）

柳岸梅溪春又生。風枝斜裡雪枝橫。空牽歸興惹離情。灰盡寸心猶自熱，淚承雙睫不能晴。夢雲樓隔豫章城。
浣溪沙
作者：石孝友（宋）

迎客西來送客行。堆堆歷歷短長亭。殢人殘酒不能醒。煙染暮山浮紫翠，霜凋秋葉復丹青。憑誰圖寫入銀屏。
浣溪沙
作者：石孝友（宋）

幾曲屏山數幅波。雁聲斜帶夕陽過。卸帆聊醉菊花坡。旅枕夢魂歸路遠，秋江風緊夜寒多。薄情還解憶人麼。
謁金門
作者：石孝友（宋）

歸不去。歸去又還春暮。洞裡小桃音信阻。幾番風更雨。相伴竹筇芒履。穿盡松溪花塢。早是行人貪道路。聲聲聞杜宇。
謁金門
作者：石孝友（宋）

雲樹直。雨歇半空猶溼。山影插尖高几尺。依依銜落日。遠岸雙飛鸂鶒。一水無情自碧。颯颯白蘋風正急。斷腸人獨立。
謁金門
作者：石孝友（宋）

春睡重。睡起煙銷鸞鳳。著雨柳綿吹易動。風簾花影弄。過雁空勞目送。縱有音書何用。有意相思無意共。不如休做夢。
謁金門
作者：石孝友（宋）

風又雨。斷送殘春歸去。人面桃花在何處。綠陰空滿路。立馬垂楊官渡。一寸柔腸萬縷。回首碧雲迷洞府。杜鵑啼日暮。
謁金門
作者：石孝友（宋）

山雨絕。山重冷如冰雪。窗外芭蕉三兩葉。影排窗上月。醉枕驚回蝴蝶。好夢無人共說。心事悠悠芳草歇。不眠聽鼠齧。
水調歌頭
作者：石孝友（宋）

清霜洗空闊，黍管吹秋灰。七蓂餘翠，半月流素影徘徊。天遣蟠根仙李，世折一枝丹桂，積慶到雲來。風骨峭冰玉，談辯屑瓊瑰。黃閣老，金閨彥，謫仙才。小分銅竹，遍灑雨露楚江隈。好把蕭灘玉笥，變作嘉餚芳酒，為壽莫停杯。飛詔下霄漢，調鼎待鹽梅。
水調歌頭
作者：石孝友（宋）

蕭灘韻環佩，玉笥燦玲瓏。仙原積慶，當日占夢兆維熊。學業肯先歆向，文焰已高白賀，飛步更蟾宮。秀色溢眉宇，雄辯倒心胸。作兒戲，為親壽，捧霞鍾。綵衣搖曳，光映懷橘墮雙紅。正好平分風月，且伴能言桃李，鯨吸海濤洪。行赴紫泥詔，歸拜黑頭公。
水調歌頭
作者：石孝友（宋）

男兒四方誌，豈久困泥沙。束書匣劍，依舊旅食在京華。蹭蹬青雲未遂，奔走紅塵何計，斂袂且還家。草木漸黃落，風月正清嘉。友猿鶴，宅丘壑，樂生涯。幾時雷雨，轟磕平地起龍蛇。尺箠可鞭夷狄，寸舌可盂社稷，無路踏雲車。今古萬千事，灑淚向黃花。
水調歌頭
作者：石孝友（宋）

美人在何許，相望正悠悠。雲窗霧闔，遙想宛在海中洲。空對殘雲冷雨，何限重山疊水，一夢到無由。遺怨寫紅葉，薄倖記青樓。金烏擲，玉蟾缺，物華休。鳳梧眢井，一夜風露各驚秋。唯有遠山無賴，淡掃一眉晴綠，特地向人愁。斂袂且歸去，回首謾遲留。
水調歌頭
作者：石孝友（宋）

高情邈雲漢，長揖謝君侯。脫遺軒冕，簸弄泉石下清幽。心契匡廬猿鶴，淚染固陵松柏，一衲且矇頭。風月感平發，魂夢繞神州。漾一葉，橫孤管，去來休。琵琶亭畔，正是風葉荻花秋。點檢詩囊酒碗，抬貼舞裀歌扇，收盡兩眉愁。回望碧雲合，相伴赤松遊。
杏花天
作者：石孝友（宋）

把杯莫唱陽關曲。行客去、居人恨局。屏山似展江如簇。不見尊前醉玉。鵑啼處、怨聲裂竹。問後夜、蘭舟那宿。帛書早系徵鴻足。腸斷絃孤怎續。
南歌子
作者：石孝友（宋）

蟻酒浮明月，鯨波泛落星。春花秋葉幾飄零。只有廬山君眼、向人青。明日非今日，長亭更短亭。不辭一飲盡雙瓶。爭奈秋風江口、酒初醒。
南歌子
作者：石孝友（宋）

草色裙腰展，冰容水鏡開。又還春事破寒來。一夜東風吹綻、後園梅。糯甕篘香釀，燻爐續麝煤。休驚節物暗相催。贏取大家沈醉、探春杯。
南歌子
作者：石孝友（宋）

鳳髻斜分翠，鴛鞋小砑紅。東君著意綺羅叢。最好一枝特地、怨春風。懊恨無情語，嬌羞忍笑容。相看疑是夢魂中。怕逐飛雲歸去、斷行蹤。
南歌子
作者：石孝友（宋）

疇昔飛鸞侶，而今斷雁行。西風嶺外下斜陽。無賴一鉤新月、掛人腸。雙淚沾襟袖，孤燈對客床。枕餘衾剩只殘香。別得嬌痴不睡、也思量。
南歌子
作者：石孝友（宋）

春淺梅紅小，山寒嵐翠薄。斜風吹雨入簾幕。夢覺南樓嗚咽、數聲角。歌酒工夫懶，別離情緒惡。舞衫寬盡不堪著。若比那回相見、更消削。
南歌子
作者：石孝友（宋）

亂絮飄晴雪，殘花繡地衣。西園歌舞驟然稀。只有多情蝴蝶、作團飛。舊事深琴怨，新愁減帶圍。倚樓凝望更依依。怕見一天風雨、卷春歸。
武陵春
作者：石孝友（宋）

走去走來三百里，五日以為期。六日歸時已是疑。應是望歸時。鞭個馬兒歸去也，心急馬行遲。不免相煩喜鵲兒。先報那人知。
好事近
作者：石孝友（宋）

微雨灑芳塵，醞造可人春色。聞道夢雲樓外，正小桃花發。殷勤留取最繁枝，樽前待閒折。準擬亂紅深處，化一雙蝴蝶。
減字木蘭花
作者：石孝友（宋）

新荷小小。比目魚兒翻翠藻。小小新荷。點破清光景趣多。青青半卷。一寸芳心渾未展。待得園時。罩定鴛鴦一對兒。
減字木蘭花
作者：石孝友（宋）

空階雨過。細草搖搖光入座。斜日多情。戀戀幽窗故故明。沈吟無語。立遍梧桐庭下樹。病葉先秋。零亂風前片段愁。
減字木蘭花
作者：石孝友（宋）

角聲催曉。斗帳美人初夢覺。黛淺妝殘。清瘦花枝不奈寒。匆匆睡起。冷落餘香棲翠被。何處陽臺。雨散雲收猶未來。
柳梢青
作者：石孝友（宋）

雲髻盤鴉。眉山遠翠，臉暈微霞。燕子泥香，鵝兒酒暖，曾見來那。秋光已著黃花。又恰恨、尊前見他。越樣風流，惱人情意，真個冤家。
烏夜啼
作者：石孝友（宋）

瀟湘雨打船篷。別離中。愁見拍天滄水、攪天風。留不住。終須去。莫匆匆。後夜一尊何處、與誰同。
愁倚闌・春光好
作者：石孝友（宋）

人好遠，路能長。奈思量。更放晚來些小雨，做新涼。衰草低襯斜陽。斜陽外、水冷雲黃。借使有腸須斷盡，況無腸。
愁倚闌・春光好
作者：石孝友（宋）

淮水闊，楚山長。恨難量。不道愁離人獨夜，更天涼。佳節虛過重陽。更籬下、折盡疏黃。看取清溪三百曲，是迴腸。
滿庭芳
作者：石孝友（宋）

筆走龍蛇，詞傾河漢，妙年德藝雙成。帝庭敷奏，親擢冠群英。龍首其誰不取，便直饒、勳業崢嶸。偏他甚，潑天來大，一個好聲名。憶曾。瞻拜處，當年汝水，今日溢城。嘆白首青衫，又造賓閎。謹贄詩文一卷，仗仙風、吹到蓬瀛。依歸地，薰香摘豔，作個老門生。
滿庭芳
作者：石孝友（宋）

蘭畹霜濃，柳溪冰咽，春光先到江梅。瘦枝疏萼，特地破寒開。鉤引天涯舊恨，雙眉鎖、九曲迴腸。空銷黯，故園何在，風月浸長淮。當年，吟賞處，醉山頹倒，飛屑成堆。怎奈向而今，雨誤雲乖。萬里難憑驛使，那堪對、別館離杯。誰知道，洛陽詩老，還有夢魂來。
滿庭芳
作者：石孝友（宋）

瘦頰凝酥，殘妝弄酒，相逢一笑東風。並肩攜手，羞落可憐紅。疑是迴心院裡，埋醉首、吐作芳叢。無端處，雄蜂雌蝶，相美兩情通。一從。攀折後，漢皋珮失，銅雀春空。想桃葉桃根，此恨能同。多謝金鑾舊客，收拾在、芸閣籤中。還知否，竊香傳粉，輸與蠹書蟲。
滿庭芳
作者：石孝友（宋）

修竹挼藍，梅山聳翠，小小佳處西安。從來聞說，今日還來看。便好求田問舍，耳溪澗、目飽林巒。爭知道，塵緣未了，無計與盤桓。小蠻。應念處，弦孤麼鳳，鏡掩孤鸞。愁在見多情，素日閒閒。早晚扁舟兩槳，驚翠枕、雲巘風湍。從前去，殷勤細數，細數萬重灘。
更漏子
作者：石孝友（宋）

嚲吟鞭，欹醉帽。行盡關山古道。霜滿地，水平田。雁兒聲在天。北沙門，南浦岸。望得眼穿腸斷。桐樹巷，夢雲樓。玉兒應也愁。
更漏子
作者：石孝友（宋）

燭銷紅，窗送白。冷落一衾寒色。雞喚起，馬馳行。月昏衣上明。酒香唇，妝印臂。竟夜人人共睡。魂蝶亂，夢鸞孤。知他睡穩無。
木蘭花・玉樓春
作者：石孝友（宋）

陽關聲裡催行色。馬惜離群人惜別。入懷風月記銜杯，迎步溪山供散策。陰飆斷渡江吹白。晴壑吞雲天放碧。懸知詩興滿歸途，三四野梅開的礫。
木蘭花・玉樓春
作者：石孝友（宋）

尋春誤入桃源洞。草草幽歡聊與共。牢籠風月此時情，做造溪山今夜夢。柳蹊未放金絲弄。梅徑已經香雪凍。春愁離恨重於山，不信馬兒駝得動。
踏莎行
作者：石孝友（宋）

釵鳳搖金，髻螺分翠。銖衣穩束宮腰細。綠柔紅小不禁風，海棠無力貪春睡。剪水精神，怯春情意。霓裳一曲當時事。五陵年少本多情，為何特地添憔悴。
行香子
作者：石孝友（宋）

你也嬌痴。我也狂迷。望今生、永不分離。如何別後，三換梅枝。是好相知，不相見，只相思。良辰美景，賞心樂事，□□□負我辜伊。鳳弦再續，鸞鑑重窺。且等些時，說些子，做些兒。
畫堂春
作者：石孝友（宋）

寒蛩切切響空帷。斷腸風葉霜枝。鳳樓何處雁書遲。空數歸期。□□沈腰春瘦，卻成宋玉秋悲。又還辜負菊花時。沒個人知。
攤破浣溪沙・山花子
作者：石孝友（宋）

落日秋風嶺上村。全稀過雁少行人。正是悲傷愁絕處，更黃昏。漠漠野煙生碧樹，漫漫衰草際黃雲。借使昔人行到此，也銷魂。
燕歸梁
作者：石孝友（宋）

樓外春風桃李陰。記一笑千金。翠眉山斂眼波侵。情滴滴、怨深深。當初見了，而今別後，算此恨難禁。與其向後兩關心。又何似、□而今。
望江南・憶江南
作者：石孝友（宋）

山又水，雲巘帶風灣。斷雁飛時天拍水，亂鴉啼處日銜山。疑在畫圖間。人漸遠，遊子損朱顏。別淚空沾雙袖溼，春心不放兩眉間。此去幾時還。
青玉案
作者：石孝友（宋）

徵鴻過盡秋容謝。卷離恨、還東下。剪剪霜風落平野。溪山掩映，水煙搖曳，幾簇漁樵舍。芙蓉城裡人如畫。春伴春遊夜轉夜。別後知他如何也。心隨雲亂，眼隨天斷，淚逐長江瀉。
蝶戀花
作者：石孝友（宋）

別後相思無限憶。欲說相思，要見終無計。擬寫相思持送似。如何盡得相思意。眼底相思心裡事。縱把相思，寫盡憑誰寄。多少相思都做淚。一齊淚損相思字。
蝶戀花
作者：石孝友（宋）

寒卸園林春已透。紅著溪梅，綠染前堤柳。見個人人今感舊。引杯相屬蒲塘酒。金縷歌中眉黛皺。多少閒愁，借與傷春瘦。明日馬蹄浮野秀。柳顰梅慘空回首。
蝶戀花
作者：石孝友（宋）

薄倖人人留不住。楊柳花時，還是成虛度。一枕夢迴春又去。海棠吹落胭脂雨。金鴨未銷香篆吐。斷盡柔腸，看取沈煙縷。獨上危樓凝望處。西山暝色連南浦。
驀山溪
作者：石孝友（宋）

鶯鶯燕燕。搖盪春光懶。時節近清明，雨初晴、嬌雲弄暖。醉紅溼翠，春意釀成愁，花似染。草如剪。已是春強半。小鬟微盼。分付多情管。痴呆不知愁，想怕晚、貪春未慣。主人好事，應許玳筵開，歌眉斂。舞腰軟。怎向輕分散。
驀山溪
作者：石孝友（宋）

小花靜院。有個人人現。縹緲更娉婷，算不數、歌朋舞伴。鳴珂曲裡，常記偶相逢，無語恨，有情愁，綠嫩紅妝淺。別來誰念。人面關山遠。凝睇倚危樓，眼波長、眉峰不展。一年心事，到此向誰論，書雁杳，夢雲深，寂寞江天晚。
驀山溪
作者：石孝友（宋）

醉魂初醒。強起尋芳徑。一似楚雲歸，誚沒個、鱗書羽信。疏狂蹤跡，虛度可憐春，陰還悶。晴還困。贏得無端病。菱花寶鏡。拆破雙鸞影。別袖忍頻看，生怕見、啼紅醉粉。而今憔悴，瘦立對東風，紅成陣，綠成陰，況是春將盡。
千秋歲
作者：石孝友（宋）

春工領略。點破群花萼。對流景，傷淪落。踏青心縷懶，病酒情懷惡。無奈處，東風故故吹簾幕。腕玉寬金約。一去音容邈。魚與雁，應難託。從前多少事，不忍思量著。心撩亂，斜陽影在欄干角。
傳言玉女
作者：石孝友（宋）

雪壓梅梢，金嫋柳絲輕斂。錦宮春早，乍風和日暖。華國翠路，九陌綺羅香滿。連空燈火，滿城弦管。月射西樓，更交光照夜宴。萬人擁路，指鰲山共看。花旗翠帽，到處朱簾高卷。歸時常是，漏殘銀箭。
水調歌頭
作者：韓玉（宋）

間世真賢出，吉夢兆維熊。玉麟天上謫見，幃薄貫長虹。追念當年籌算，封魏封留勳業，千古事攸同。語云仁者壽，何必喻喬松。嗣天子，乘九五，馭飛龍。分麾契符閫外，憑倚定寰中。由是天才英縱，散入樞庭閒暇，談笑撫兵戎。佇看驕虜靜，金鼎篆元功。
水調歌頭
作者：韓玉（宋）

有美如花客，容飾尚中州。玉京杳渺天際，與別幾經秋。家在金河堤畔，身寄白蘋洲末，南北兩悠悠。休苦話萍梗，清淚已難收。玉壺酒，傾瀲灩，聽君謳。佇雲卻月，新弄一曲洗人憂。同是天涯淪落，何必平生相識，相見且遲留。明日征帆發，風月為君愁。
水調歌頭
作者：韓玉（宋）

月裡一枝桂，不付等閒人。昔年霄漢，聞道爭者盡輸君。衣袖天香猶在，風度仙清難老，冰雪瑩無塵。賦才三十倍，論壽八千春。夏庭芝，周室鳳，舜郊麟。豈如今日稱瑞，皇國再生申。聊借濟時霖雨，來種重湖桃李，和氣一番新。尚聞虛黃閣，行看秉洪鈞。
念奴嬌
作者：韓玉（宋）

吳東清勝，是吳山蒼翠，吳江澄綠。靈秀鍾人文物盛，歷歷皆非凡俗。而況君家，風流遺世，猶寄山陰曲。繼承才業，算來真是名族。聊恁駐節重湖，惠歌仁詠，藹豐年圖綠。行看登庸歸去後，誰展高才相續。壽日稱觴，一杯千歲，應見蟠桃熟。祝君難老，為君還更再祝。
感皇恩
作者：韓玉（宋）

遠柳綠含煙，土膏才透。雲海微茫露晴岫。故鄉何在，夢寐草堂溪友。舊時遊賞處，誰攜手。塵世利名，於身何有。老去生涯殢樽酒。小橋流水，一樹雪香瘦。故人今夜月，相思否。
滿江紅
作者：韓玉（宋）

正欲登臨，何處好、登臨眺望。君約我、今朝攜酒，古臺同上。風靜秋郊渾似洗，碧空淡覆玻璃盎。夕照外、渺渺萬遙山，開青嶂。龍山事，空追想。風流會，今安往。我勸君一杯，為君高唱。今日謀歡真雅勝，休辭痛飲葡萄浪。縱黃花、明日未凋零，非佳賞。
曲江秋
作者：韓玉（宋）

明軒快目。正雨過湘溪，秋來澤國。波面鑑開，山光澱拂，竹聲搖寒玉。鷗鷺戲晚日，芰荷動，香紅蔌。千古興亡意，淒涼揚□舟，望迷南北。彷彿煙籠霧簇。認何處、當年繡轂。沈香花萼事，瀟然傷□，宮殿三十六。忍聽向晚菱歌，依稀猶似新番曲。試與問，如今新蒲細柳，為誰搖綠。
一剪梅・一翦梅
作者：韓玉（宋）

鏡裡新妝鏡外情。小眉幽恨，淺綠低橫。只怨閒縱繡鞍塵。不道天涯，縈絆歸程。夢裡蘭閨相見驚。玉香花瘦，春豔盈盈。覺來欹枕轉愁人。門外瀟瀟，風雨三更。
上平西・金人捧露盤
作者：韓玉（宋）

折腰勞，彈冠望，縱飛蓬。笑造化、相戲窮通。風帆浪槳，暮成寒角曉樓鍾。暗借霜雪鬢邊來，驚對青銅。蕭閒好，何時遂，門橫水，逕穿松。有無限、杯月襟風。區區個甚，帝堯堂下足夔龍。不如聞早問溪山，高養吾慵。
西江月
作者：韓玉（宋）

捍撥聲傳酒綠，薔薇面襯宮黃。嬌波斜入鬢雲長。眉與春山一樣。瀟灑不禁疏瘦，低迴猶似思量。換花梨葉晚陰涼。說與三年夢想。
臨江仙
作者：韓玉（宋）

月是銀釭溪是鏡，雲霓與作衣裳。夜寒獨立竹籬傍。妝成那待粉，笑罷自生香。自古佳人多薄命，枉教傲雪凌霜。從來林下異閨房。何須三弄笛，方斷九迴腸。
番槍子
作者：韓玉（宋）

莫把團扇雙鸞隔。要看玉溪頭、春風客。妙處風骨瀟閒，翠羅金縷瘦宜窄。轉面兩眉攢、青山色。到此月想精神，花似秀質。待與不清狂、如何得。奈向難駐朝雲，易成春夢恨又積。送上七香車春草碧。
清平樂
作者：韓玉（宋）

梅花照雪。渾似人清絕。香疊紺螺雙背結。曾侍霓旌降節。如今卻向塵寰。棋中寄個清閒。縱使阿郎多病，也須偷畫春山。
減字木蘭花
作者：韓玉（宋）

香檀素手。緩理新詞來伴酒。音調淒涼。便是無情也斷腸。莫歌楊柳。記得渭城朝雨後。客路茫茫。幾度東風春草長。
行香子
作者：韓玉（宋）

一剪梅花，一見銷魂。況溪橋、雪裡前村。香傳細蕊，春透靈根。更水清冷，雲黯淡，月黃昏。幽過溪蘭，清勝山礬。對東風、獨立無言。霜寒塞壘，風淨譙門。聽角聲悲，笛聲怨，恨難論。
太常引
作者：韓玉（宋）

荒山連水水連天。憶曾上、桂江船。風雨過吳川。又卻在、瀟湘岸邊。不堪追念，浪萍蹤跡，虛度夜如年。風外曉鍾傳。尚獨對、殘燈未眠。
太常引
作者：韓玉（宋）

東城歸路水雲間。幾曾放、夢魂閒。何日整歸鞍。又人對、西風憑欄。溫柔情性，繫懷傷感，欲訴訴應難。愁聚兩眉端。又疊起、千山萬山。
賀新郎
作者：韓玉（宋）

柳外鶯聲碎。晚晴天、東風力軟，嫩寒初退。花底覓春春已去，時見亂紅飛墜。又閒傍、闌干十二。闌外青山煙縹緲，遠連空、愁與眉峰對。凝望處，兩疊翠。鴛鴦結帶靈犀佩。綺屏深、香羅帳小，寶檠燈背。誰謂彩雲和夢斷，青翼阻尋後會。待都把、相思情綴。便做錦書難寫恨，奈菱花、都見人憔悴。那更有，枕痕淚。
賀新郎
作者：韓玉（宋）

綽約人如玉。試新妝、嬌黃半綠，漢宮勻注。倚傍小闌閒佇立，翠帶風前似舞。記洛浦、當年儔侶。羅襪塵生香冉冉，料徵鴻、微步凌波女。驚夢斷，楚江曲。春工若見應為主。忍教都、閒亭邃館，冷風淒雨。待把此花都折取。和淚連香寄與。須通道、離情如許。煙水茫茫斜照裡，是騷人、九辨招魂處。千古恨，與誰語。
賀新郎
作者：韓玉（宋）

睡起簾櫳靜。□金鋪、春幃半卷，寶香菸冷。門外落花風不定。糝糝亂紅堆徑。誰喚做、春愁如病。零亂雲鬟慵梳掠，傍菱花、羞對孤鸞影。情易感，恨難醒。沙邊柳外當時景。記分攜、離筵乍闋，去帆初整。盡舉棹歌和淚聽。雲淡水寒煙暝。空愴望、樓高天迥。猶未歸來何處也，日長時、不念人孤另。書謾寫，雁誰倩。
水調歌頭
作者：韓玉（宋）

重午日過六，靈嶽再生申。丰神英毅，端是天上謫仙人。夙蘊機權才略，早歲來歸明聖，驚聳漢庭臣。言語妙天下，名德冠朝紳。繡衣節，移方面，政如神。九重隆眷倚注，偉業富經綸。聞道山東出相，行拜紫泥飛詔，歸去秉洪鈞。壽蝦自天錫，安用擬莊椿。
且坐令
作者：韓玉（宋）

閒院落。誤了清明約。杏花雨過胭脂綽。緊了鞦韆索。鬥草人歸，朱門悄掩，梨花寂寞。書萬紙、恨憑誰託。才封了、又揉卻。冤家何處貪歡樂。引得我心兒惡。怎生全不思量著。那人人情薄。
風入松
作者：韓玉（宋）

柳陰亭院杏梢長。依約巫陽。鳳簫已遠秦樓在，水沈煙暖餘香。臨鏡舞鸞窺沼，倚箏飛雁辭行。醉邊人去自淒涼。淚眼愁腸。斷雲殘雨當年事，到而今、好處難忘。兩袖曉風花陌，一簾夜雨蘭堂。
鷓鴣天
作者：韓玉（宋）

披拂芝蘭便斷金。頓成南北豈勝任。三年尊酒半生話，千里雲山一寸心。休悵望，莫登臨。夢魂何處不相尋。柔腸欲問愁多少，未比湘江煙水深。
鷓鴣天
作者：韓玉（宋）

愛日烘晴旬日間。謾邀朋輩為躋攀。無窮望眼無窮恨，不盡長江不盡山。星點點，月團團。倒流河漢入杯盤。飽吟風月三千首，寄與吳姬忍淚看。
生查子
作者：韓玉（宋）

裙拖簇石榴，髻綰偏荷葉。頭上短金釵，輕重還相壓。輕顰月入眉，淺笑花生頰。夫婿不風流，取次看承別。
卜算子
作者：韓玉（宋）

楊柳綠成陰，初過寒食節。門掩金鋪獨自眠，那更逢寒夜。強起立東風，慘慘梨花謝。何事王孫不早歸，寂寞鞦韆月。
霜天曉月
作者：韓玉（宋）

竹籬茅屋。一樹扶疏玉。客裡十分清絕，有人在、江南北。佇目。詩思促。翠袖倚修竹。不是月媒風聘，誰人與、伴幽獨。
驀山溪
作者：熊良翰（宋）

四時美景，最好惟春晝。仙誕彌辰，況還當、中春時候。日遲風軟，是處靄晴煙，桃散錦，柳搖金，交映門庭秀。此時稱壽。蘭玉相先後。喜色上眉峰，且休辭、頻傾芳酒。虛空看透，擺脫利名韁，雲鬢綠，醉顏酡，笑挹浮丘袖。
鷓鴣天
作者：熊可量（宋）

清曉南窗笑語喧。今朝生日勝從前。鶴吞沆瀣神逾爽，松飽風霜節更堅。調氣馬，殖心田。幾曾佞佛與誇仙。戲衫脫了渾無累，快活人間百十年。
萬年歡
作者：熊上達（宋）

春管方中，正良辰餘五，韶光明媚。曉見非煙佳氣，滿堂融溢。學語兒童喜色。慶間世、懸弧此日。休言未、結組彈冠，不勞戲傲泉石。生平服膺道德。看名高谷口，年齊箕翼。況有寧馨，已報月宮訊息。只這誰人似得。且莫惜、高張華席。應須拚、明日扶頭，儘教金盞頻側。
南柯子・南歌子
作者：蘇十能（宋）

江水粼粼碧，雲山疊疊奇。平生心事一鉤絲。便是壺中日月、更何疑。文叔今方貴，君房素自痴。洛陽塵土涴人衣。爭似歸來雙足、踏漣漪。
玉樓春
作者：朱景文（宋）

玉階瓊室冰壺帳。恁地水晶簾不上。兒家住處隔紅塵，雲氣悠揚風淡蕩。有時閒把蘭舟放。霧鬢風鬟乘翠浪。夜深滿載月明歸，畫破琉璃千萬丈。
滿江紅
作者：歐陽光祖（宋）

恰則元宵，燦萬燈、星球如晝。春乍暖、化工未放，十分花柳。和氣並隨燈夕至，一時鍾作人間秀。問煙霄、直上舌含香，文摛繡。命世傑，調元手。荊楚地，淹留久。看日邊追詔，印垂金斗。翠竹蒼松身逾健，蛾兒雪竹人如舊。願湘江、捲入玉壺中，為公壽。
瑞鶴仙
作者：歐陽光祖（宋）

得毛韓經學。振祖風，挺挺凌煙勳業。文章世為甲。果妙齡秀髮，薦膺衡鶚。名登雁塔。訪梅仙，種河陽桃李，從茲兩綰銅符，多少吏民歡洽。慶愜。歸來整頓，松竹笑傲，武夷溪壑。韶光恰匝。清明過了旬浹。喜當初度日。稱觴春酒，一飲紅生雙頰。願兒孫，世襲簪纓，代常不乏。
酹江月・念奴嬌
作者：羅椿（宋）

郎星錦帳，忽翩然歸訪，南溪孤鶩。前日登高誰通道，壽酒重浮茱萸。風露杯寒，芙蓉帳冷，笑受長生籙。廣寒宮殿，桂華應已新續。不用翠倚紅圍，舞裙歌袖，共理稱觴曲。只把文章千古事，留伴平生幽獨。但使明年，鬢青長在，萱草春風綠。諸郎如許，轉頭百事都足。
沁園春
作者：遊九言（宋）

五十五年，滿簪華髮，儼然遂良。又何曾慼慼，蓽門圭竇，何曾汲汲，玉帶金章。困後高眠，飢來飽□，老矣狂夫老更狂。空回首，嘆世間名利，傀儡開場。幸臨晚節安康。又兩日、三秋催蕭霜。嘆生朝亦是，賀賓踵至，龍鍾矍鑠，何足稱觴。喜對諸賢，笑談世事，相會親朋醉玉觴。誰如我，素樂天知命，不事侯王。
赤棗子
作者：遊九言（宋）

河漢澈，碧霄晴。九華仙子到凡塵。涼夜山頭吹玉笛，纖雲卷盡月分明。
赤棗子
作者：遊九言（宋）

香露溼，草晶熒。起看大地粲瑤瓊。下界千門人寂寂，空山夜靜海波聲。
赤棗子
作者：遊九言（宋）

仙子去，眇雲程。天香杳杳佩環清。回望九州煙霧日，千山月落影縱橫。
洞仙歌
作者：劉光祖（宋）

晚風收暑，小池塘荷淨。獨倚胡床酒初醒。起徘徊、時有香氣吹來，雲藻亂，葉底游魚動影。空擎承露蓋，不見冰容，惆悵明妝曉鸞鏡。後夜月涼時，月淡花低，幽夢覺、欲憑誰省。且應記、臨流憑闌干，便遙想，江南紅酣千頃。
鵲橋仙
作者：劉光祖（宋）

相逢一笑，又成相避，南雁歸時霜透。明朝人在短亭西，看舞袖、雙雙行酒。歌聲此處，秋聲何處，幾度亂愁搔首。如何不寄一行書，有萬緒、千端別後。
昭君怨
作者：劉光祖（宋）

人在醉鄉居住。記得舊曾來去。疏雨聽芭蕉。夢魂遙。惆悵柳煙何處。目送落霞江浦。明夜月當樓。照人愁。
江城子
作者：劉光祖（宋）

十分雪意卻成霜。暮雲黃。月微茫。只有梅花，依舊吐幽芳。還喜無邊春信漏，疏影下，覓浮香。才清端是紫薇郎。別鵷行。憶宮牆。夜半胡為，人與月交相。君合召歸吾老矣，月隨去，照西廂。
長相思
作者：劉光祖（宋）

玉尊涼。玉人涼。若聽離歌須斷腸。休教成鬢霜。畫橋西，畫橋東。有淚分明清漲同。如何留醉翁。
水調歌頭
作者：劉光祖（宋）

客夢一回醒，三度碧梧秋。仰看今夕天上，河漢又西流。早晚涼風過雁，驚落空階一葉，急雨鬧清溝。歸計休令暮，宵露浥徵裘。古來今，生老病，許多愁。那堪更說，無限功業鏡中羞。只有青山高致，對此還論世事，舉白與君浮。送我一杯酒，誰起舞涼州。
臨江仙
作者：劉光祖（宋）

小院迴廊春寂寂，晚來獨自閒行。畫簾東畔碧雲生。也知無雨，空滴枕邊聲。一簇小桃開又落，低頭拾取紅英。東風相送忘相迎。梨花寒食，到得錦宮城。
臨江仙
作者：劉光祖（宋）

我似萬山千里外，悠然一片歸雲。宮銜猶自帶云云。誰知前進士，已是故將軍。閒坐閒行閒飲酒，閒拈閒字閒文。諸公留我笑紛紛。一枝簪寶髻，六幅舞羅裙。
踏莎行
作者：劉光祖（宋）

掃徑花零，閉門春晚。恨長無奈東風短。起來訊息探荼縻，雪條玉蕊都開遍。晚月魂清，夕陽香遠。故山別後誰拘管。多情於此更情多，一枝嗅罷還重拈。
醉落魄・一斛珠
作者：劉光祖（宋）

春風開者。一時還共春風謝。柳條送我今槐夏。不飲香醪，孤負人生也。曲塘泉細幽琴寫。胡床滑簟應無價。日遲睡起簾鉤掛。何不歸歟，花竹秀而野。
沁園春
作者：劉光祖（宋）

畫戟如霜，綺疏如水，篆香漸微。向鶯花多處，青山袞袞，鷺鳧散後，落屑霏霏。曾是鸞臺金馬客，一場夢覺來人事非。多少話，付無心雲葉，自在閒飛。想看燕鴻易感，□幾度春往秋又歸。見黃餘露點，東坡菊賦，清傳雪片，處士梅詩。向此年年開壽斝，算今古人生七十稀。歌嘯外，作皇朝遺老，名字輝輝。
滿江紅
作者：何師心（宋）

一水飛空，揭起珠簾全幅。不須人卷，不須人軸。一點不容飛燕入，些而未許游魚宿。向山頭、款步聽疏音，清如玉。三峽水，堪人掬。三汲浪，堪龍浴。更兩邊瀟灑，數竿修竹。曉倩碧煙為繩束，夜憑新月為鉤曲。問當年、題品是何人，黃山谷。
小重山
作者：趙蕃（宋）

何地無溪祗欠人。有翁年八十，住其濱。直鉤元不事絲緡。優遊爾，聊以遂吾身。陶令賦歸辰。未嘗輕出入，犯風塵。江洲太守獨情親。廬山醉，誰主復誰賓。
菩薩蠻
作者：趙蕃（宋）

雞聲茅店飲殘月。板橋人跡霜如雪。此是古人詩。身經老忘之。君行當此境。令我昏成醒。乘月犯霜來。詩真誤爾哉。
失調名
作者：趙蕃（宋）

春浦雪，澗泉梅。
望江南・憶江南
作者：何令修（宋）

登龍脊，撫劍一長歌。巫峽峰高騰鳳鶴，夔門波闊失蛟鼉。東望意如何。
水龍吟
作者：馬子嚴（宋）

買莊為貯梅花，玉妃一萬森庭戶。古來詞客，比方不類，可憐毫楮。誰掃塵凡，獨超物表，神仙中取。是崑丘標緻，射山風骨，除此外、吾誰與。九醞醍醐雪乳。和金盤、月邊清露。壽陽驕呆，單于疏賤，不堪充數。弄玉排簫，許瓊揮拍，胎禽飛舞。待先生，披著羊裘鶴氅，作園林主。
玉樓春
作者：馬子嚴（宋）

南枝又覺芳心動。慰我相思情味重。隴頭何處寄將書，香發有時疑是夢。誰家橫笛成三弄。吹到幽香和夢送。覺來知不是梅花，落寞歲寒誰與共。
桃源憶故人
作者：馬子嚴（宋）

幾年閒作園林主。未向梅花著語。雪後又開半樹。風遞幽香去。斷魂不為花間女。枝上青禽□訴。我是西湖處士。長恨芳時誤。
十拍子・破陣子
作者：馬子嚴（宋）

點綴莫窺天巧，名稱卻道人為。香醞蜜脾分幾點，色映烏雲倚一枝。遙看步賞遲。映水不嫌疏影，嬌春也自同時。紅樹落殘風自暖，塞管聲長曉更催。此時知不知。
花心動
作者：馬子嚴（宋）

雨洗胭脂，被年時、桃花杏花佔了。獨惜野梅，風骨非凡，品格勝如多少。探春常恨無顏色，試濃抹、當場微笑。趁時節，千般冶豔，是誰偏好。直與歲寒共保。問單于、如今幾分嬌小。莫怪山人，不識南枝，橫玉自來同調。豈須摘葉分明認，又何必、枯枝比較。恐桃李、開時妒他太早。
賀新郎
作者：馬子嚴（宋）

客裡傷春淺。問今年梅蕊，因甚化工不管。陌上芳塵行處滿。可計天涯近遠。見說道、迷樓左畔。一似江南先得暖。向何郎、庭下都尋遍。辜負了，看花眼。古來好物難為伴。只瓊花一種，傳來仙苑。獨許揚州作珍產。便勝了、千千萬萬。又卻待、東風吹綻。自昔聞名今見面。數歸期、屈指家山晚。歸去說，也稀罕。
滿庭芳
作者：馬子嚴（宋）

共慶春時，滿庭芳思，一枝心蕊非常。少年遊冶，何但折垂楊。曾向瑤臺月下，逢解佩、玉女翻香。風光好，真珠簾卷，都勝早梅芳。人間，無比並，玉蝴蝶樹，爭敢相方，既□春歸後，此意難忘。夜夢揚州萬玉，飛魂共、紫燕歸梁。須行樂，馬家花圃，不肯醉紅妝。
水龍吟
作者：馬子嚴（宋）

東君直是多情，好花一夜都開盡。杏梢零落，藥欄遲暮，不教寧靜。風度鞦韆，日移簾幕，翠紅交映。正太真浴罷，西施濃抹，都沉醉、嬌相稱。磨遍綠窗銅鏡。挽春衫、不堪比並。暮雲空谷，佳人何處，碧苔侵逕。睡裡相看，酒邊凝想，許多風韻。問因何，卻欠一些香味，惹旁人恨。
二郎神
作者：馬子嚴（宋）

日高睡起，又恰見、柳梢飛絮。倩說與、年年相挽，卻又因他相誤。南北東西何時定，看碧沼、青萍無數。念蜀郡風流，金陵年少，哪尋張緒。應許。雪花比並，撲簾堆戶。更羽綴遊絲，氈鋪小徑，腸斷鵓鳩喚雨。舞態顛狂，腰肢輕怯，散了幾回重聚。空暗想，昔日長亭別酒，杜鵑催去。
天仙子
作者：馬子嚴（宋）

白玉為臺金作盞。香是江梅名閬苑。年時把酒對君歌，歌不斷。杯無算。花月當樓人意滿。翹戴一枝蟬影亂。樂事且隨人意換。西樓回首月明中，花已綻。人何遠。可惜國香天不管。
最高樓
作者：馬子嚴（宋）

花解笑，冷淡不求知。長是殿、眾芳時。鮮鮮秀頸磋圓玉，洛陽翠佩剪琉璃。向人前，迎茉莉，送荼䕷。幾欲把、清香換春色。費多少、黃金酬不得。梅雨妒，麥風欺。細腰空戀當心蕊，同時猶結舊年枝。謝家娘，將遠寄，待憑誰。
青門引・青門飲
作者：馬子嚴（宋）

手種團團玉。香趁日晴初熟。金刀錯落曉霜寒，十分風味，獨向暑天足。唐君去後雲空谷。異事傳流俗。刀圭倘是神仙藥，地皮卷盡猶飛肉。
朝中措
作者：馬子嚴（宋）

龍蓀晚穎破苔紋。英氣欲凌雲。深處未須留客，春風自掩柴門。蒲團宴坐，輕敲茶臼，細撲爐燻。彈到琴心二疊，鷓鴣啼傍黃昏。
臨江仙
作者：馬子嚴（宋）

人意舒閒春事到，徐徐弄日微雲。翠鬟飛繞蛾群。煙橫沽酒市，風轉落梅村。歲事一新人半舊，相逢際晚醺醺。花間亭館柳間門。除風雨外，排日醉紅裙。
月華清
作者：馬子嚴（宋）

瑟瑟秋聲，蕭蕭天籟，滿庭搖落空翠。數遍丹楓，不見葉間題字。人何處、千里嬋娟，愁不斷、一江流水。遙睇。見徵鴻幾點，碧天無際。悵望月中仙桂。問竊藥佳人，誰與同歲。把鏡當空，照盡別離情意。心裡恨、莫結丁香，琴上曲、休彈秋思。怕裡。又悲來老卻，蘭臺公子。
賀聖朝
作者：馬子嚴（宋）

遊人拾翠不知遠。被子規呼轉。紅樓倒影背斜陽，墜幾聲弦管。荼䕷香透，海棠紅淺。恰平分春半。花前一笑不須慳，待花飛休怨。
魚遊春水
作者：馬子嚴（宋）

池塘生春草。數盡歸鴻人未到。天涯目斷，青鳥尚賒音耗。曉月頻窺白玉堂，暮雨還溼青門道。巢燕引雛，乳鶯空老。庭際香紅倦掃。乾鵲休來枝上嗓。前回準擬同他，翻成病了。欲題紅葉憑誰寄，獨抱孤桐無心挑。眉間翠攢，鬢邊霜早。
海棠春
作者：馬子嚴（宋）

柳腰暗怯花風弱。紅映鞦韆院落。歸逐燕兒飛，斜撼真珠箔。滿林翠葉胭脂萼。不忍頻頻覷著。護取一庭春，莫彈花間鵲。
鷓鴣天
作者：馬子嚴（宋）

睡鴨俳徊煙縷長。日高春困不成妝。步敧草色金蓮潤，拈斷花鬚玉筍香。輕洛浦，笑巫陽。錦紋親織寄檀郎。兒家閉戶藏春色，戲蝶遊蜂不敢狂。
歸朝歡
作者：馬子嚴（宋）

聽得提壺沽美酒。人道杏花深處有。杏花狼藉鳥啼風，十分春色今無九。麝煤銷永晝。青煙飛上庭前柳。畫堂深，不寒不暖，正是好時候。團團寶月憑纖手。暫借歌喉招舞袖。真珠滴破小槽紅，香肌縮盡纖羅瘦。投分須白首。黃金散與親和舊。且銜杯，壯心未落，風月長相守。
孤鸞
作者：馬子嚴（宋）

沙堤香軟。正宿雨初收，落梅飄滿。可奈東風，暗逐馬蹄輕卷。湖波又遠漲綠，粉牆陰、日融煙暖。驀地刺桐枝上，有一聲春喚。任酒帘、飛動畫樓晚。便指數燒燈，時節非遠。陌上叫聲，好是賣花行院。玉梅對妝雪柳，鬧蛾兒、象生嬌顫。歸去爭先戴取，倚寶釵雙燕。
阮郎歸
作者：馬子嚴（宋）

清明寒食不多時。香紅漸漸稀。番騰妝束鬧蘇堤。留春春怎知。花褪雨，絮沾泥。凌波寸不移。三三兩兩叫船兒。人歸春也歸。
浣溪沙慢
作者：馬子嚴（宋）

璧月上極浦。帆落人撾鼓。石城倒影，深夜魚龍舞。佳氣鬱鬱，紫闋騰雲雨。回首分今古。千載是和非，夕陽中、雙燕語。向人訴。記玉井轆轤，胭脂漲膩，幾許蛾眉妒。感嘆息、花好隨風去。流景如羽。且共樂昇平，不須後庭玉樹。
錦纏道
作者：馬子嚴（宋）

雨過園林，觸處落紅凝綠。正桑葉、齊如沃。嬌羞只恐人偷目。背立牆陰，慢展纖纖玉。聽鳩啼幾聲，耳邊相促。念蠶飢、四眠初熟。勸路旁、立馬莫踟躇，是那裡唱道秋胡曲。
滿江紅
作者：馬子嚴（宋）

瑞靄秋空，銀河裡、非煙非霧。應想是、嶽鍾神秀，再生尹傅。昨夜五雲隨夢入，今朝永珍朝元去。正六星、炳炳耀文昌，循初度。五馬貴，多文富。人品異，心朝古。似冰清瑤水，玉森元圃。天子方將循異政，靈孫又合為霖雨。問汾陽、幾考在中書，從今數。
水調歌頭
作者：馬子嚴（宋）

萬仞鵝湖頂，千歲矯蒼龍。樓臺一簇，仙家遙寄五雲中。天上朝元佳節，人世生賢華旦，瑞氣鬱蔥蔥。六轡耀閩海，列郡喜趨風。記昔年，當此際，早梅紅。插花飲酒，狂歌醉舞壽昌宮。零落青袍如舊，斂板繡衣庭下，欣見黑頭公。王室要師保，叔父忽居東。
感皇恩
作者：馬子嚴（宋）

深約海棠開，一庭兒女。共插滿頭笑相語。入春準備了，到今朝團聚。近來都不怕，風和雨。一個一杯，君山綠醑。何必貪多似彭祖。但須看遍，子生孫孫生子。便年年拼一醉，花前舞。
浪淘沙
作者：馬子嚴（宋）

嬌額尚塗黃。不久時妝。十分輕脆奈風霜。幾度細腰尋得蜜，錯認蜂房。東閣久淒涼。江路悠長。休將顏色較芬芳。無奈花間真若偽，賴有幽香。
蘇幕遮
作者：馬子嚴（宋）

地偏靈，天應瑞。簇簇銀花，團繞真珠蕊。金闋玉樓分十二。要伴姮娥，與月迴圈睡。月如花，花表歲。人到閏年，添個真奇異。不許揚州誇間氣。昨夜春風，吹送柴門裡。
萬年歡
作者：趙師俠（宋）

電繞神樞，華渚流虹，誕彌良用佳辰。萬宇謳歌歸舞，寶曆增新。四七年間盛事，皇威暢、邊鄙無塵。仁恩被，華夏鹹安，太平極治歡聲。重華道隆德茂，亙古今希有，揖遜重聞。聖子三宮歡聚，兩世慈親。幸際千秋聖旦，沾鎬宴、普率惟均。封人祝，億萬斯年，壽皇尊並高真。
水調歌頭
作者：趙師俠（宋）

金鼎調元手，玉殿渙恩華。宣威蜀道，曾見千騎擁高牙。憑仗元樞籌略，寬我宸旒西顧，惠澤被幽遐。為憶江城好，南浦艗仙槎。格天心，膺帝眷，極褒嘉。琳宮香火緣在，遠近玉皇家。霖雨久思賢佐，看即聲傳丹禁，喚仗聽宣麻。袞繡公歸去，宰路築堤沙。
水調歌頭
作者：趙師俠（宋）

江亭送行客，腸斷木蘭舟。水高風快，滿木煙樹織成愁。咿軋數聲柔櫓，拍塞一懷離恨，指顧隔汀洲。獨立蒼茫外，欲去強遲留。海山長，雲水闊，思難收。小亭深院歌笑，不忍記同遊。唯有當時明月，千里有情還共，後會尚悠悠。此恨無重數，和淚付東流。
水調歌頭
作者：趙師俠（宋）

韶華能幾許，節物嘆推移。群花兢芳爭豔，無奈隙駒馳。紅紫隨風何處，唯有摶枝新綠，暗逐雨摧肥。喬木鶯初囀，深院燕交飛。漸清和，微扇暑，日遲遲。新荷泛水搖漾，萍藻弄晴漪。百歲光陰難挽，一笑歡娛易失，莫惜酒盈卮。無計留連住，還是送春歸。
水調歌頭
作者：趙師俠（宋）

江流清淺外，山色有無中。平田坡岸回曲，一目望難窮。波面輕鷗容與，沙際野航橫渡，不信畫圖工。路入神仙宅，翠鎖梵王宮。俯晴郊，增勝概，氣橫空。雲林城市層列，知有幾重重。更上危亭高几，徙倚欄干虛敞，象緯逼璇穹。要盡無邊景，煙雨看空濛。
水調歌頭
作者：趙師俠（宋）

人生如寄耳，世態逐時移。浮名薄利能幾，方寸漫交馳。粗足生涯隨分，到眼風光可樂，終不羨輕肥。有志但長嘆，無路且卑飛。恨年華，何去速，又來遲。綠蔭濃映池沼，縠浪皺風漪。囀午鶯聲睍睆，滾地楊花飄蕩，愛景惜芳卮。此意誰能解，一笑任春歸。
水調歌頭
作者：趙師俠（宋）

心景雨無著，情物豈能移。超然遠覽失笑，名利苦紛馳。一品官資榮顯，百萬金珠豪富，空自喜家肥。會得箇中理，川泳與雲飛。靜中樂，閒中趣，自舒遲。心如止水，無風無自更生漪。已是都忘人我，一任吾身醒醉，有酒引連卮。萬法無差別，融解即同歸。
水調歌頭
作者：趙師俠（宋）

世態萬紛變，人事一何忙。胸中素韜奇蘊，匣劍豈能藏。不向燕然紀績，便與漁樵爭席，擺脫是非鄉。要地時難得，間處日偏長。志橫秋，謀奪眾，謾軒昂。蠅頭蝸角微利，爭較一毫芒。幸有喬木修竹，隨分粗衣糲食，何必計冠裳。我已樂簫散，誰與共平章。
水調歌頭
作者：趙師俠（宋）

臺星明翼軫，和氣滿瀟湘。長淮勝處地靈，應產股肱良。共仰三朝元老，要識一時英傑，人物自堂堂。直氣薄霄漢，德望聳巖廊。擁貔貅，森棨戟，鎮藩方。折衝樽俎，春融花柳侑壺觴。兩世麟符玉節，九郡恩風惠雨，仁者壽宜長。鳳詔來丹闕，繡袞覲明光。
滿江紅
作者：趙師俠（宋）

渺渺春江，迷望眼、蒲萄漲綠。春過也、蕭疏庭戶，寂寥心目。念遠不禁啼鴂鬧，愁多易遣修蛾蹙。向小窗、時把彩箋看，翻新曲。晴晝永，便新浴。相思淚，不成哭。空無言憔悴，暗銷肌玉。目斷碧雲無資訊，試憑青翼飛南北。聽掀簾、疑是故人來，風敲竹。
滿江紅
作者：趙師俠（宋）

煙浪連天，寒尚峭、空濛細雨。春去也、紅銷芳徑，綠肥江樹。山色雲籠迷遠近，灘聲水滿望艱阻。掛片帆、掠岸晚風輕，停煙渚。浮世事，皆如許。名利役，驚時序。嘆清明寒食，小舟為旅。露宿風餐安所賦，石泉榴火知何處。動歸心、猶賴翠煙中，無杜宇。